《感咏二十首 其十四》
明代·李时行

神龙本阳精，变化不可测。有时潜深渊，弄珠明月窟。

小则如毫潜，须臾入金石。大则驾风云，长空沛霖泽。

势捲江海流，移山走沙砾。丈夫负奇气，灵瑞本龙质。

穷居乃自修，深栖晦其迹。达则大有为，安邦拯民厄。

穷达自随时，隐显谁能识。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。